जो कहते हैं कि इंदिरा जी ने महज अपनी कुर्सी बचाने के लिए आपातकाल लगा दिया था, वे उस दौर की गुत्थियों का अति-सरलीकरण करते हैं। इसलिए ज़रूरत इस बात की है कि जब बाकी लोग देश को आपातकाल की याद दिला रहे हों, कांग्रेस देश को ज़ोर-ज़ोर से याद दिलाए कि आपातकाल लगा क्यों था? यह साबित करने के लिए हज़ारों पन्नों के दस्तावेज़ मौजूद हैं कि वे क्या हालात थे, जिन्होंने देश को आपातकाल की तरफ़ ठेला। जिन्होंने बिना किसी बाहरी-भीतरी खतरे के पिछले चार साल से भारत की हर संवैधानिक व्यवस्था को बंधक बना रखा है, क्या वे हमें हिटलर के मायने बताएंगे?